
הנדון: בקשה לפי חוק חופש המידע – דרכונים דיפלומטיים 
סימוכין: בקשתך לפי חוק חופש המידע מיום 16.10.18

בהמשך לבקשתך שבסימוכין לפי חוק חופש המידע, התשנ"ח-1998, להלן תשובתנו:

1. רשימת נושאי המשרות הזכאים לשאת דרכון דיפלומטי קבועה במסגרת נהלי משרד החוץ, וכוללת נושאי משרה מכוח מעמד או כהונה, בהתבסס על החלטות הממשלה לענייני סמלים וטקסים בעניין רשימת סדרי קדימה ממלכתיים, מכהנים או לשעבר, בני זוגם וילדיהם (בחלק מהמקרים), ובהם:
· נשיאי המדינה, רעיותיהם, ילדיהם עד גיל 18 ואלמנותיהם;
· ראשי ממשלה, רעיותיהם, ילדיהם עד גיל 18 ואלמנותיהם;
· יושבי ראש הכנסת, רעיותיהם, ילדיהם עד גיל 18 ואלמנותיהם;
· נשיאי בית המשפט העליון, רעיותיהם, ילדיהם עד גיל 18 ואלמנותיהם;
· שרי הממשלה, רעיותיהם וילדיהם עד גיל 18; 
· שופטי בית המשפט העליון, רעיותיהם וילדיהם עד גיל 18;
· נשיא בית הדין הארצי לעבודה, רעייתו וילדיו עד גיל 18;
· נשיא בית הדין השרעי לערעורים
· ראש בית הדין הדרוזי לערעורים
· הרבנים הראשיים לישראל, רעיותיהם וילדיהם עד גיל 18;
· מבקר המדינה ורעייתו;
· נגיד בנק ישראל ורעייתו;
· המפקח הכללי של משטרת ישראל ורעייתו;
· נציב שירות בתי הסוהר ורעייתו;
· נציב כבאות והצלה ורעייתו;
· היועץ המשפטי לממשלה ורעייתו;
· יו"ר ההסתדרות הציונית העולמית ורעייתו;
· יו"ר הסוכנות היהודית לארץ ישראל ורעייתו;


2. בנוסף, זכאים חברי כנסת לשאת דרכון דיפלומטי, מכוח סעיף 10(ב) לחוק חסינות חברי הכנסת, זכויותיהם וחובותיהם, תשי"א-1959. 

3. כמו כן, נקבעה במסגרת הנהלים רשימה של נושאי משרה, שהינם עובדי מדינה המשרתים בתפקידים מסוימים בארץ ובחו"ל (ובני זוגם וילדיהם בחלק מהמקרים), הזכאים לשאת דרכון דיפלומטי.

4. לבסוף, על פי הנהלים, בהתקיימם של טעמים מיוחדים או נסיבות מיוחדות, הנוגעים בין היתר לשיקולים מדיניים או ביטחוניים, ניתן לאשר הנפקת דרכונים דיפלומטיים לנושאי משרות נוספים.

5. אנו מנועים ממסירת מידע נוסף על יסוד הוראות סעיפים 9(א)(1), 9(א)(2) וסעיף 14(א) לחוק חופש המידע, וכן בהתאם לצו חופש המידע (נושאים שרשות ציבורית לא תמסור מידע לגביהם), התשנ"ט-1999.

6. יודגש, כי דרכון דיפלומטי כשלעצמו אינו מקנה למחזיק בו חסינויות או זכויות יתר כלשהן, והדבר מובא לידיעתו של נושא הדרכון בדרך של הצהרה עליה הוא נדרש לחתום כתנאי לקבלת הדרכון.

7. בהתאם להוראת סעיף 7(ו) לחוק חופש המידע, באפשרותך לעתור נגד החלטה זו לבית המשפט לעניינים מנהליים בירושלים, בתוך 45 יום.


בברכה,
  אריה זיני
[image: ]
         הממונה על יישום חוק חופש המידע
          במשרד החוץ

